[pic] | KOMISIJA EVROPSKIH SKUPNOSTI |

Bruselj, 17.7.2007

COM(2007) 398 konč.

24. LETNO POROČILO KOMISIJE

O SPREMLJANJU UPORABE PRAVA SKUPNOSTI (2006) [SEC(2007) 975][SEC(2007) 976]

24. LETNO POROČILO KOMISIJE

O SPREMLJANJU UPORABE PRAVA SKUPNOSTI (2006)

Evropska komisija vsako leto sestavi poročilo o spremljanju uporabe prava Skupnosti na podlagi zahtev Evropskega parlamenta (resolucija z dne 9. februarja 1983) in držav članic (točka 2 Deklaracije št. 19, priložene k Pogodbi, podpisani 7. februarja 1992 v Maastrichtu). Poročilo je tudi odgovor na zahteve Evropskega sveta ali Sveta v zvezi s posebnimi področji dejavnosti.

1. UVOD

Komisija pri opravljanju svoje funkcije varuha pogodb zagotavlja in spremlja enotno uporabo prava Skupnosti s strani držav članic v skladu s členom 211 Pogodbe ES. Člen 226 Pogodbe ES določa, da Komisija lahko ukrepa proti državi članici, ki ni izpolnila obveznosti iz Pogodbe, na primer če sprejme ali ohrani zakonodajo ali pravila, ki so v nasprotju s pravom Skupnosti.

Bela knjiga o evropski upravi[1], ki jo je Komisija objavila leta 2001, poudarja, da imajo glavno odgovornost glede uporabe prava Skupnosti državne uprave in sodišča v državah članicah. Glavni cilj postopkov za ugotavljanje kršitev je spodbuditi države članice, naj čim prej in prostovoljno zagotovijo skladnost s pravom Skupnosti. Poleg tega si je Komisija prizadevala izboljšati sodelovanje z državami članicami s pomočjo dopolnilnih ali alternativnih metod za reševanje problemov.

24. letno poročilo vključno s priloženimi delovnimi dokumenti služb – prispevki služb Komisije (SEC(2007) 975) in statističnimi prilogami (SEC(2007) 976) – vsebuje podatke o dejavnostih Komisije v zvezi s spremljanjem in uporabo prava Skupnosti v letu 2006.

2. ŠIRITEV UNIJE IN OBVEščANJE O UKREPIH ZA PRENOS DIREKTIV

V letu 2006 so potekale končne priprave za širitev Unije na Bolgarijo in Romunijo. Obe državi sta uporabili integrirani sistem elektronskega obveščanja o nacionalnih ukrepih za prenos direktiv, da bi izpolnili svoje obveznosti predhodnega obveščanja v zvezi s pravnim redom Skupnosti.

Trenutno 27 držav članic prostovoljno pošilja podatke o nacionalnih ukrepih za prenos direktiv preko zbirke podatkov za elektronsko obveščanje.

V zvezi z obveščanjem nacionalnih ukrepov za prenos so bila januarja 2006 prejeta obvestila za povprečno 98,93 % direktiv s strani 25 držav članic. To povprečje se je konec leta 2006 dvignilo na 99,06 %[2].

3. POSTOPKI ZA UGOTAVLJANJE KRšITEV

Skupno število postopkov za ugotavljanje kršitev, ki jih je sprožila Komisija, se je rahlo zmanjšalo, in sicer z 2653 v letu 2005 na 2518 v letu 2006. Do 31. decembra 2006 je bilo od 2518 evidentiranih zadev 1642 zadev še vedno v obravnavi. Poleg tega se je rahlo zmanjšalo tudi število evidentiranih pritožb, in sicer s 1154 v letu 2005 na 1049. Pritožbe so obsegale 41,7 % vseh kršitev, ugotovljenih v letu 2006. Število postopkov za ugotavljanje kršitev, ki jih je sprožila Komisija na podlagi lastnih preiskav, se je povečalo s 433 v letu 2005 na 565 v letu 2006 (24 %) za EU 25.

Za EU 25 se je število postopkov zaradi neprijave ukrepov za prenos zmanjšalo za 16 % glede na leto 2005, in sicer s 1079 na 904 zadeve. To je delno mogoče obrazložiti z (1) zmanjšanjem števila direktiv z rokom v zadevnem letu s 123 v letu 2005 na 108 ter (2) izboljšanjem glede pravočasnega obveščanja s strani držav članic.

Povprečni čas, potreben za obravnavanje vseh kršitev v obdobju 1999–2005, in sicer od evidentiranja zadeve v določenem roku do pošiljanja pisma o predložitvi Sodišču v skladu s členom 226 Pogodbe ES, je bil 20,5 meseca, medtem ko je bil v obdobju 1999–2002 ta čas 24 mesecev. Povprečni čas za obravnavanje zadev, ki izhajajo iz pritožb in tistih, ki jih je Komisija ugotovila v svojih preiskavah, je bil 28 mesecev, medtem ko je bil v obdobju 1999–2002 ta čas 35 mesecev. Za kršitve, ki izhajajo iz neobveščanja o nacionalnih ukrepih za prenos direktiv, je bil povprečni čas okrog 14,5 mesecev, medtem ko je bil v obdobju 1999–2002 ta čas 15 mesecev.

Po sprejetju Sporočila Komisije o prenovi SEC(2005) 1658 z dne 12. decembra 2005 o uporabi člena 228 Pogodbe ES se sedaj izvaja pogostejši pregled trajajočih kršitev v primerih, ko sodba Sodišča ni upoštevana. Proti koncu leta 2006 je mogoče opaziti določen trend povečevanja zadev, predloženih Sodišču na podlagi člena 228. O drugi predložitvi Sodišču je bilo odločeno v desetih zadevah, dve od teh pa sta bili umaknjeni po prejemu zahtevanih ukrepov za prenos.

4. IZVAJANJE SPOROčILA KOMISIJE „BOLJšE SPREMLJANJE UPORABE PRAVA SKUPNOSTI“ COM(2002) 725

Komisija je nadaljevala z izvajanjem tega sporočila in si prizadevala za nadaljnjo pospešitev pregledovanja in obravnavanja kršitev ter popolnega spoštovanja kodeksa dobrega upravnega ravnanja pri obravnavanju pritožb. Komisija je spremljala potencialne kršitve v državah članicah in se še naprej osredotočala na pospešeno ugotavljanje zapoznelih prenosov direktiv ter posebno pozornost namenjala izvrševanju sodb Sodišča. Nadaljevala se je kombinirana uporaba strokovnih skupin, dvostranskih srečanj in stikov, sektorskih srečanj, sodelovanja pri usposabljanju, informacijskih kampanj in kampanj o preglednosti ter tudi vzdrževanje stikov predpristopnega spremljanja. Komisija je istočasno nadaljevala s svojim pregledom politike na tem področju in upoštevala resolucijo Parlamenta o 21. in 22. poročilu, ki sta bila sprejeta maja 2006 v paketu za boljšo pravno ureditev. Glavna področja tega pregleda so bila ugotovljena v „Strateškem pregledu boljše pravne ureditve v Evropski uniji“ novembra 2006[3], v katerem je bilo napovedano tudi novo sporočilo v letu 2007. To sporočilo bo potrdilo oceno Komisije o trenutnem stanju in določilo politiko v prihodnosti.

5. KRšITVE, POVEZANE S PETICIJAMI, PREDLOžENIMI EVROPSKEMU PARLAMENTU

Peticije Parlamentu so pomemben vir informacij za odkrivanje kršitev prava Skupnosti. V mnogih primerih so peticije predložene istočasno kot pritožba Komisiji in službe Komisije že obravnavajo dejstva, ki so navedena v peticiji, v okviru postopka za ugotavljanje kršitev.

Večina peticij se nanaša na področje okolja in enotnega trga.

Peticije so predvsem pomembne v okoljskem sektorju, saj Komisija nima nobenih pooblastil za „inšpekcijo“, da bi preverila izvajanje prava EU v praksi.

V zvezi z notranjim trgom sta glede peticij še vedno pomembni zlasti dve področji. Na področju priznavanja diplom se je utrdila uporaba pravil o poklicnem priznavanju namesto pravil o akademskem priznavanju za usposobljene strokovnjake. Na področju javnih naročil je vprašanje mestnih predpisov v regiji Valencia še naprej sprožalo pomembna vprašanja.

Manj peticij je bilo prejetih v drugih sektorjih, kot so težave državljanov na zunanjih mejah in vračila DDV.

6. GLAVNI NAPREDEK NA POSAMEZNIH PODROčJIH DEJAVNOSTI KOMISIJE

Glavni napredek po področjih dejavnosti je naslednji.

V kmetijstvu sta bila zastavljena dva glavna cilja: odstranitev ovir za prost pretok kmetijskih proizvodov in zagotovitev, da se kmetijski predpisi uporabljajo učinkovito in pravilno. Sprejeti so bili ukrepi za odstranitev tradicionalnih ovir za prost pretok kmetijskih proizvodov.

Komisija je tudi opozorila države članice na njihovo obveznost pošiljanja letnih poročil o vseh obstoječih ureditvah državnih pomoči v kmetijstvu in sprejeti so bili ukrepi za zagotovitev skladnosti s sodbo Sodišča s tem v zvezi.

V konkurenčni politiki so bile prednostne naloge v letu 2006 spremljanje prenosa Direktive o konkurenci na trgih za elektronska komunikacijska omrežja in storitve ter Direktive o preglednosti. Komisija je obravnavala več domnevnih kršitev glede člena 86 v povezavi s členom 82 Pogodbe ES kot tudi člena 31 ter preiskovala neizpolnjevanje odločbe Komisije v skladu s členom 21 Uredbe o združitvah.

Na področju izobraževanja in kulture še vedno obstaja veliko ovir, ki študentom preprečujejo prosto gibanje znotraj EU. Zaradi omejene pristojnosti EU, te ovire glede mobilnosti pogosto ne pomenijo kršitev prava Skupnosti. Na področju akademskega priznavanja kvalifikacij lahko EU poseže samo v primerih diskriminacije na podlagi državljanstva. V mnogih primerih so ovire upravne narave, kot je trajanje ali stroški postopkov priznavanja. Ti primeri se pozorno spremljajo zaradi njihovega vpliva na prosto gibanje študentov. V letu 2006 sta bila sprožena dva postopka za ugotavljanje kršitev. V prvem je zadevna država članica (Grčija) po obrazloženem mnenju spremenila svojo zakonodajo. V drugem, ki se je nanašal na Portugalsko, je bilo obrazloženo mnenje poslano v začetku leta 2007.

Na področju dostopa do izobraževanja, na katerem velja načelo nediskriminacije na podlagi državljanstva, se je v letu 2006 pojavila težava, ki izhaja iz razlik v organizaciji sistemov izobraževanja v državah članicah. V Avstriji in Belgiji se je zaradi uporabe načela enakega obravnavanja povečalo število študentov EU v sistemih visokošolskega izobraževanja, saj sta ti dve državi članici uporabili politiko prostega dostopa do visokošolskega izobraževanja za svoje državljane, medtem ko sosednji državi članici (Nemčija in Francija) na določenih študijskih področjih uporabljata strog numerus clausus . Zato sta Avstrija in Belgija sprejeli diskriminatoren sistem kvot za vpis nedržavljanov na njihove univerze. To različno obravnavanje je sprejemljivo samo, če temelji na objektivnih ugotovitvah, neodvisnih od državljanstva zadevnih oseb in sorazmernih z zakonitim ciljem nacionalnih določb, to pa doslej še ni bilo dokazano. Ti primeri so pravno in politično pomembni za zagotavljanje svobode gibanja in enakega obravnavanja v visokošolskem izobraževanju.

Pri zaposlovanju kršitve zajemajo vsa prednostna merila, določena v Sporočilu iz leta 2002.

Po eni strani se več zadev nanaša na domnevno napačno uporabo členov Pogodbe in/ali pravil sekundarne zakonodaje (tj. določb v uredbah) na področju socialne varnosti in prostega pretoka delavcev. Po drugi strani pa se kršitve na področju delovnega prava, zdravja in varnosti na delovnem mestu kot tudi na področju nediskriminacije (direktive, prej člen 13 Pogodbe ES, za katere se je rok za prenos iztekel leta 2003) večinoma nanašajo na nesporočanje potrebnih nacionalnih ukrepov za prenos ali na nepravilen prenos. Kršitve na področju enakega obravnavanja moških in žensk se v glavnem nanašajo na vprašanja neskladnosti (ki običajno izhajajo iz posameznih pritožb, pisnih vprašanj ali peticij). Na vseh zadevnih področjih je bilo zagotovljeno sistematično spremljanje, ki je potrebno v primerih, ko države članice niso spoštovale sodbe Sodišča Evropskih skupnosti.

Glede uporabe zaščitnih klavzul s strani držav članic „EU-15“ in „EU-25“, določenih v prehodnih določbah Pogodb o pristopu za prost pretok delavcev migrantov in s tem povezanih podobnih vprašanj je bila proučena zadevna nacionalna zakonodaja.

Na področju podjetništva in industrije je glavni cilj zagotoviti notranji trg za blago.

Poleg izvrševanja obstoječe zakonodaje s pomočjo postopkov za ugotavljanje kršitev iz členov 226 in 228 Pogodbe ES je Komisija nadaljevala s krepitvijo preventivnih ukrepov z Direktivo 98/34/ES z zagotavljanjem razlage in smernic za številne osnutke zakonodaje. Sprejeti so bili drugi novi ukrepi za krepitev sodelovanja z državami članicami pri prenosu direktiv.

V postopkih za ugotavljanje kršitev so imele prednost zadeve, povezane z nesporočanjem nacionalnih ukrepov za prenos direktiv, neizpolnitvijo sodb Sodišča (člen 228 Pogodbe ES) in pritožbe glede strukturnih problemov v državah članicah. Komisija je začela 186 postopkov za ugotavljanje kršitev zaradi nesporočanja in 4 postopke zaradi neizpolnjevanja sodb Sodišča .

Izvajanje pravil, povezanih z notranjim trgom blaga, se je v „EU-25“ glede na število pritožb izboljšalo. Deloma zaradi proaktivnega delovanja (stiki z državami članicami, paketna zasedanja, omrežje SOLVIT, odbori, itd.) je bilo v letu 2006 rešenih 339 zadev. Komisija je samo v 8 primerih morala sprožiti postopek zoper državo članico na Sodišču. Vendar se je število pritožb, povezanih z izvajanjem direktiv, v primerjavi z letom 2005 povečalo.

V letu 2006 je bilo na področju okolja pravilno izvajanje okoljskega prava EU še naprej pomembna prednostna naloga Komisija. Okoljski sektor je obsegal približno eno petino celotnega števila odprtih zadev zaradi neskladnosti s pravom Skupnosti, ki jih je preiskovala Komisija, in ostaja sektor z najvišjim številom odprtih zadev. V zvezi s tem pa je pozitivno, da se po pristopu 10 novih držav članic leta 2004 število odprtih primerov ni nesorazmerno povečalo.

Pri obravnavanju pritožb in kršitev je bila določena prednost namenjena zadevam, povezanim s slabim prenosom okoljskih direktiv, in tudi zadevam, povezanim z neskladnostjo s temeljnimi sekundarnimi obveznostmi v okoljski zakonodaji Skupnosti, sistematičnimi problemi glede slabega izvajanja in večjimi infrastrukturnimi projekti. Zadeve, povezane s slabim prenosom, zdaj obsegajo precejšen del odprtih zadev (17,81 %) in kršitev (22,61 %). Največje število odprtih zadev je bilo v sektorju narave (250 zadev), temu so sledili odpadki (119 zadev), voda (103), presoja vplivov (98) in zrak (89), ter 26 zadev iz ostalih sektorjev.

V ribiškem sektorju je trajnostno upravljanje živih morskih virov namenjeno doseganju dolgoročnih socialnih in gospodarskih interesov.

V okviru uporabe pravil ohranjanja virov je bila posebna pozornost namenjena upoštevanju standardov, povezanih z delovanjem nacionalnih sistemov nadzora; nadzoru uporabe tehničnih ohranitvenih ukrepov; posredovanju podatkov o ulovih in ribolovnem naporu; zmogljivosti ladjevja in uporabi visečih mrež.

Komisija je nadaljevala z vzpostavitvijo Evropske agencije za nadzor ribištva.

Na področju informacijske družbe in medijev se je pozornost v zvezi z izvrševanjem, povezanim z zakonodajnim okvirom za elektronske komunikacije, iz vprašanj prenosa preusmerila na zagotavljanje popolne skladnosti in učinkovite uporabe v vseh 25 državah članicah, zlasti v obravnavanje glavnih pomislekov, izraženih v prilogi k Poročilu o izvrševanju iz leta 2005. Novi postopki so se zato osredotočili na nerazpoložljivost podatkov o lokaciji klicatelja za klice na številko 112 za organe za pomoč v sili, ki so bili opravljeni s stacionarnega in/ali mobilnega telefona, na neuspešno zagotavljanje pravočasnega dokončanja pregledov trga in nacionalnih določb prenosa. Druga obravnavana vprašanja so se nanašala na neodvisnost in pristojnosti NRO (nacionalnih regulativnih organov), pravico do pritožbe zoper odločitve NRO, pravice poti, neobstoj referenčne ponudbe za razvezo, stroškovno računovodstvo, prenosljivost številk in financiranje univerzalnih storitev. Da bi povečala preglednost za vse zainteresirane strani, je Komisija nadaljevala z izdajanjem sporočil za javnost na vsaki stopnji postopkov, ki so bili sproženi.

Glede medijske politike se glavni razvoj nanaša na pregled Direktive o televiziji brez meja , s spremenjenim predlogom, ki je zdaj v obravnavi na Svetu in v Parlamentu. Namen Direktive 2003/98 o ponovni uporabi informacij javnega značaja je olajšati vzpostavitev storitev na ravni Skupnosti, ki temeljijo na informacijah javnega značaja, da se okrepi učinkovita čezmejna ponovna uporaba informacij javnega značaja za storitve z dodano vrednostjo in omeji izkrivljanje konkurence na trgu Skupnosti. Komisija tesno spremlja postopek prenosa in zagotavlja tehnično podporo, da se okrepi ponovna uporaba in olajša izmenjava dobrih praks v državah članicah.

Sprejeto je bilo poročilo o uporabi Direktive o elektronskih podpisih , ki ni bila predmet nobenega postopka za ugotavljanje kršitev.

Pravna služba: v zadevi jedrske elektrarne za predelavo izrabljenega goriva Sellafield je sodba Sodišča deloma temeljila

na členu 292 Pogodbe ES; to je bilo prvič, da je bil ta člen uveljavljen in uporabljen. Sodišče je navedlo, da ima izključno pristojnost za odločanje v katerem koli sporu glede razlage in uporabe prava Skupnosti, ter menilo, da Irska ni izpolnila svojih obveznosti, ko je arbitražnemu sodišču, določenemu v Konvenciji o pomorskem pravu, predložila spor med njo in Združenim kraljestvom o vprašanjih, ki so bila dejansko vprašanja prava Skupnosti.

Na področju pravice, svobode in varnosti sta roka za izvedbo dveh pomembnih direktiv, ki dodeljujeta pravice državljanom tretjih držav na področju azila in priseljevanja, pretekla leta 2006 (Direktiva 2003/19 in 2004/83). Podobno je bil rok za izvedbo ključne Direktive 2004/38, ki utrjuje in posodablja pravice do svobode gibanja za državljane EU in njihove družinske člane, leto 2006. Komisija je sprejela poročilo o uporabi Direktiv 93/96, 90/364, 90/365 o pravici do prebivanja za študente, ekonomsko neaktivne in upokojene državljane Unije.

Drugo pomembno vprašanje, povezano s Haaškim programom, je bilo sprejetje prvega osnutka akcijskega načrta Scoreboard Plus. Poleg spremljanja postopka sprejetja to sporočilo prvič kot del takšnega pregleda politik na področju pravice, svobode in varnosti obravnava tudi nacionalno izvajanje teh politik.

Komisija je v zvezi z notranjim trgom leta 2006 okrepila svojo dejavnost na področju uporabe prava Skupnosti. Cilj je bil nadalje razviti našo politiko izvrševanja in jo spremeniti v instrument politike za spodbujanje splošnih prednostnih nalog politik Generalnega direktorata. Ukrepi so bili usmerjeni v naslednja področja:

Spremljanje Sporočila iz leta 2002 – ohranjena je bila aktivna politika uporabe načel iz Sporočila. Organizirala je srečanja in delavnice o prenosu v različnih sektorjih. Te pobude so zagotovile preventiven dialog z državami članicami in prispevale k boljši pripravi nacionalnih ukrepov za prenos. Tudi Generalni direktorat za notranji trg je okrepil svoje spodbujanje omrežja SOLVIT kot dodatnega mehanizma za reševanje težav.

Spremljanje Priporočila z dne 12. julija 2004 o dobrih praksah glede prenosa – države članice še naprej izmenjevale informacije o izvajanju tega priporočila. Poizvedba je potrdila, da je bilo več priporočil, ki jih je pripravila Komisija, upoštevanih in uporabljenih v nacionalnih pobudah. V pregledu notranjega trga iz julija 2006[4] so bili analizirani rezultati in ugotovljeno je bilo, da so imela priporočila ključno vlogo pri zmanjšanju zaostanka pri prenosu v večini držav članic.

„Dajanje prednosti“ postopkom za ugotavljanje kršitev – začela se je obravnava načinov za izboljšanje učinkovitosti in uspešnosti postopkov za ugotavljanje kršitev glede na merila trga in pravna merila. Postopki morajo biti učinkovitejši (z vključevanjem hierarhije, pospeševanjem obravnavanja, izbiranjem najustreznejšega pristopa k vsakemu posameznemu ugotovljenemu problemu), da se zagotovijo vidnejši rezultati za državljane in podjetja. Na podlagi teh ugotovitev se je razvila in začela izvajati boljša strategija za obravnavanje pritožb in kršitev. Ta novi pristop je uvedel sistem primerjalne analize, da bo mogoče hitreje najti rešitev za pomembne zadeve. Bolj pa je tudi upoštevan učinek ugotovljenih problemov na ključne cilje politike notranjega trga. Prednostno se obravnavajo tudi tisti problemi, ki spodkopavajo uveljavljanje temeljnih svoboščin ali pravilno uporabo sekundarne zakonodaje.

Svoboda do ustanavljanja in prost pretok storitev: glavni zadevni sektorji ukrepanja so bili kot v prejšnjem letu: napotitev delavcev, mobilnost pacientov in povračilo zdravstvenih stroškov, ustanovitev lekarn, igre na srečo, pooblastitev organizacij za preverjanje vozil, vzpostavljanje trgovin, storitve certificiranja, storitve zasebnega varovanja.

Regionalna politika : pomoč iz Evropskega sklada za regionalni razvoj za programe ali posamezne projekte Kohezijskega sklada temelji na načelu partnerstva; tj. tesnega sodelovanja med Komisijo in nacionalnimi (ter regionalnimi) organi, ki so pravno odgovorni za pravilno izvajanje projektov, ki se financirajo iz Skladov, zlasti z zagotavljanjem skladnosti s politikami Skupnosti, kot je okolje ali notranji trg (Direktiva o javnih naročilih), ter z načeli dobrega finančnega poslovodenja.

Na področju zdravja in varstva potrošnikov ostaja pravočasno in pravilno izvajanje prava EU na področju zdravja in varstva potrošnikov prednostna naloga.

Kontrole, ki jih je izvedel Urad za prehrano in veterinarstvo, so podlaga za tesno sodelovanje z državami članicami, da se zagotovi visoka stopnja varnosti hrane, zdravstvenega varstva in dobrega počutja živali ter zdravstvenega varstva rastlin. Komisija je brez odlašanja ukrepala zoper države članice, ki so zamujale z izvajanjem akcijskih načrtov, namenjenih odpravljanju pomanjkljivosti, ki so sprejele neustrezne ukrepe ali v katerih so bile ugotovljene večje grožnje za zdravje ljudi in živali.

Poleg tega je Komisija hitro sprejela ukrepe na področju zakonodaje o trženju proizvodov iz tobaka.

Komisija je na področju potrošniške politike začela podrobno proučevati prenos več direktiv za zagotovitev enotne uporabe zakonodaje Skupnosti, ki ustrezno ščiti interese potrošnikov, zdravje in varnost na enotnem trgu.

Število zadev, ki jih je Komisija začela na lastno pobudo, se je leta 2006 znatno povečalo.

Leta 2006 je bilo stanje na področju obdavčevanja in carin naslednje. Na področju obdavčenja kljub ugodnim podatkom v zvezi z obveščanjem o prenosu direktiv in bolj proaktivno politiko glede ugotavljanja kršitev v zvezi z nadzorom uporabe prava Skupnosti še vedno obstaja veliko potencialnih kršitev v domači zakonodaji.

Ponovno se je razvila sodna praksa Sodišča Evropskih skupnosti v zvezi z neposrednim obdavčenjem s povečano potrebo po spremljanju s strani Komisije. Poudarek je bil na čezmejnih izplačilih dividend zlasti na davkih po odbitku na dividende, izplačane v tujino, v primerih, ko dividende, izplačane prebivalcem, niso obdavčene (diskriminacija in oviranje naložb).

V zvezi s posrednim obdavčenjem je bil na podlagi proaktivne politike glede ugotavljanja kršitev vzpostavljen načrt v okviru obdavčenja avtomobilov, da se ugotovi kršitev in sproži, če je to potrebno, postopek za ugotavljanje kršitev zoper države članice. Poleg tega so bili nekateri postopki za ugotavljanje kršitev sproženi v zvezi z znižanjem deležev prevzetih obveznosti iz sredstev DDV, davčno obravnavo poštnih storitev, ukrepi pa so bili sprejeti tudi zoper države članice, ki določajo minimalne maloprodajne cene za cigarete.

Na področju energije in transporta , se je razmerje zadev zaradi neobveščanja v primerjavi z drugimi vrstami kršitev (neskladnost, nepravilna uporaba) zmanjšalo na 35 % zadev. Ta poseben trend je mogoče obrazložiti s prizadevanji v zvezi s preverjanjem skladnosti nacionalnih ukrepov za prenos direktiv, na podlagi katerih je bilo v zadevah neskladnosti poslano veliko uradnih opominov (91) in obrazloženih mnenj (53).

Na področju energije je bila proučena pravilna uporaba dveh direktiv iz leta 2003 o notranjem trgu energije in plina, ki sta bistveni za odprtje trgov energije in plina v EU.

Poleg tega je Komisija pospešila prizadevanja glede napak, povezanih s Pogodbo Euratom, z ukrepi, ki se nanašajo na zaščito pred sevanjem in tudi druge obveznosti, povezane z jedrskimi zaščitnimi ukrepi, zunanjimi odnosi in vlogo Agencije za preskrbo Euratom.

Na področju transporta je bila proučena pravilna uporaba direktive o cestninah in prenos direktiv drugega železniškega svežnja. Komisija se je na področju zračnega prevoza odločila, da sproži postopek na Sodišču zoper eno državo članico zaradi neupoštevanja zakonodaje EU o ustanovitvi nacionalnega nadzornega organa v okviru enotnega evropskega neba. Na področju pomorske varnosti so bili sprejeti nadaljnji ukrepi zoper države članice, ki niso upoštevale zakonodaje Skupnosti o pomorskih inšpekcijah na ladjah ter o izboljšani razpoložljivosti in uporabi pristaniških zmogljivostih za sprejem ladijskih odpadkov in ostankov tovora.

Na Sodišču je bil sprožen postopek zoper države članice, ki niso prenesle direktiv o delovnem času v cestnem prometu in sporočanju dogodkov, povezanih z varnostjo v zračnem prometu.

Na področju osebja in uprave sta se edina postopka za ugotavljanje kršitev, sprožena zoper države članice, zaključila. Nanašala sta se na uporabo kadrovskih predpisov in zlasti na možnost, da se pridobljene pokojninske pravice osebja prenesejo v shemo Skupnosti.

Na področju proračuna je Komisija spremljala vse zadeve, pri katerih je zaradi kršitev zakonodaje ES prišlo do nepravilnosti ali zamude pri plačilu lastnih sredstev in drugih prihodkov ter ustrezno ukrepala v primerih, ko težave ni bilo mogoče rešiti s predhodno korespondenco ali razpravami v Svetovalnem odboru za lastna sredstva.

Na področju statističnih podatkov Skupnosti lahko uporaba zakonodaje Skupnosti v letu 2006 šteje kot zadovoljiva in sprožen ni bil noben nov postopek v zvezi z ugotavljanjem kršitev.

Na področju širitve je bila Sodišču predložena zadeva v zvezi z nepravilno uporabo pridružitvenega sporazuma s Turčijo zoper turške delavce, ki so želeli podaljšati dovoljenja za prebivanje.

[1] Evropska uprava – Bela knjiga (COM(2001) 428).

[2] Podrobni podatki za vsako državo članico so na voljo na spletni strani EUROPA Generalnega sekretariata: http://europa.eu.int/comm/secretariat_general/sgb/droit_com/index_fr.htm#transpositions.

[3] COM(2006) 689.

[4] Glej http://europa.eu.int/comm/internal_market/score/index_en.htm.